Candidatul Partidului Ecologist Român pentru Primăria Generală a Capitalei, Alexandru Pânișoară, denunță dezinformările și manipulările promovate de actualul edil al Bucureștiului, Nicușor Dan, în legătură cu procesul privind proiectul imobiliar ONE Modrogan.
Azi, Nicușor Dan a susținut o conferință de presă în fața proiectului imobiliar ONE Modrogan, proiect oprit în instanță de aproape doi ani. În cadrul acestei conferințe, primarul a prezentat o presupusă victorie în ceea ce privește anularea PUZ-ului de zonă construită protejată (PUZcp). Totuși, adevărul este cu totul altul.
„Nicușor Dan a manipulat opinia publică afirmând că a câștigat dosarul în ceea ce privește anularea PUZ-ului de zonă construită protejată de la ONE Modrogan. Însă, adevărul este că această hotărâre este în prima instanță la Tribunalul București, nu este definitivă, putând și va fi atacată prin recurs la Curtea de Apel. Acolo, cererea de anulare poate fi admisă sau respinsă,” a declarat Alexandru Pânișoară.
În condițiile în care nu avem o hotărâre definitivă, nu putem să afirmăm că procesul a fost câștigat. Acesta este un exemplu de manipulare grosolană a opiniei publice. Alexandru Pânișoară a fost prezent la conferința de presă și l-a întrebat direct pe Nicușor Dan despre această situație.
"Edilul a fost întrebat de mine personal în cadrul conferinței și a refuzat să răspundă acestei întrebări, susținând că răspunde doar întrebărilor presei. Din păcate, presa nu a preluat această întrebare la insistențele mele," a adăugat Pânișoară.
El invocă la bază Planul Urbanistic General (PUG) al Bucureștiului, aprobat în anul 2000, care este contestat în instanță și încă se află pe rolul Tribunalului București. Acestui plan îi lipsesc de la momentul aprobării opt avize esențiale, printre care avizul de mediu, avizul Ministerului Culturii și avizul Oficiului de Cadastru și Publicitate Imobiliară. Bucureștiul are cu 1.000 de hectare mai puțin în PUG decât în realitate și aceasta este documentația pe care Bucureștiul se dezvoltă de 24 de ani.
Alexandru Pânișoară este expert în urbanism și dreptul urbanismului, candidatul PER la Primăria Capitalei.